*Jn12,48 Aki elvet engem, és nem fogadja el az én beszédeimet, annak van ítélő bírája: az az ige, amelyet szóltam, az ítéli el őt az utolsó napon.*

Ha Jézussal találkozol, az nyomot hagy az életedben. A találkozás mellett nem lehet elmenni úgy, mintha semmi nem történt volna. A mondatból egyértelműen látszik, vannak, akik nem fogadják el Jézus Személyét, tanításait. Akik elutasítják Jézust, ítélet alá kerülnek. Itt nem a tettek megítélésére kell gondolni, hanem a Jézussal való viszony megítélésére. A Vele való viszonyunk lesz hatással a tetteinkre, a tettek már a viszony következményei.

Jézust elfogadni ma még nyitott lehetőség. Az életedbe személyes kapcsolat alapján kerül, a legegyszerűbb Őt keresni közvetlenül. Természetesen azok, aki már követik Őt, segíthetnek ebben, de a végcél: Őt magát megismerni. Nem előírásokat, szabályokat, hanem Őt Magát. Van általánosan elfogadott „eszköz” erre, úgy hívják: ima. Imádkozz Hozzá, keresd Őt és Ő fog gondoskodni a találkozásról. Sokkal-sokkal jobb Vele találkozni, mit az elutasítás miatt elítéltetni. Őt soha nem fogod megunni! *Vadon Gyula*